钦定古今图书集成/明伦汇编/官常典/第618卷 > 邓以诰
## 钦定古今图书集成/明伦汇编/官常典/第618卷 > 邓以诰

按《南昌郡乘》，以诰字汝钦，新建人。嘉靖乡举。年十九，
励志学问，与其弟以赞家庭切劘力以不愧屋漏为
期。授建阳儒学教谕，见其地，遍书“朱文公学颜子之
学，志伊尹之志”语，问何处下手，无应者，乃朂以遵四
勿之训，严一介之操，咸悦服。鸠工迁学，费至数千金，
未尝烦有司。升广东博罗知县。邑恒燠，民多病癞，病
辄传染。癞恃人莫敢近，辄乘病攫夺。以诰下车，适七
里驿，有山势甚磅礡，诸癞三百人群聚其间，男子担
负至者，辄抢，女子至，辄执而淫之。以诰震怒曰：“癞本
天刑，不悔过，又公然以强奸强盗犯大辟耶？”诸遇癞
者，任持长枪刀直拒之。癞见所悬示，犹不为意。以诰
乃佯募壮夫，约日驱缚三百人，尽沉之江，于是癞一
夕遁去。奏最，迁刑部主事。以诰曰：“比王文成论学之
署，敢以听断而忘夙夜自考乎？”是时有投匿名言郑
贵妃危太子事，题曰《续忧危纮议》。辅臣一贯诬少宗
伯郭正域为之，连及部郎于玉，祸且不测。以诰密言
于司寇曰：“妖书所坐无左证，欲以莫须有杀天下士，
非法之平也。”言甚迫切，竟得从末减集。大成时亦在
刑部狱。大成者，闽人，挟奇术游京师，巨珰欲传其术，
不能得，亦以妖书事罗织之。大成昼行城市，夜宿囹
圄如故，曰：“寻当有白我者。”以诰察非辜，论出之。大成
请以其术相传，炫爚奇秘，幻化百端。以诰谢去，不为
动。已而曰：“无以酬生成，除夕当召文昌预报闱中题
耳。”以诰怒，立叱之曰：“国家二百馀年，惟此一线公道，
令可诡获，是教人以不忠矣。”遂仍禁之。万历甲辰，擢
衡州守，郴大饥，饥民万馀人阑入矿山为盗，格杀官
兵。邹参知学柱议大举进剿，以诰曰：“此愚民为救饥
计，非敢为乱也。当一面持檄招安，俟其解散，徐赈之。”
贼得檄，果如约解散。俄常宁又大饥，黔徒诱饥民数
万复入矿为盗，参知欲以前所治郴盗策治之，以诰
曰：“事安可胶柱？饥民所以敢于复为盗者，度吾又必
招安之也。”乃遣挥使姚应祯、刘光先、范邦垣等，率锐
卒，出其不意，直趣至宁。凡七阅月，罪人斯得枭首恶
三十辈，馀党悉散，于是流亡麇集，乃大发仓赈之，宁
境以平。衡有富人欧揖之，相之兄弟，用赂得官，别驾
某憾其不以厚馈交，适摄刑篆，遂窜两人名于恶籍
中。上直指论揖戍滇，相戍闽。以诰乘间白其冤于宪
副甘来。来曰：“欧殊富，出之恐人言无以自明。”以诰曰：
“明公但论应出与否，不必难其富也。必原宪而后生
之，则温饱之家尽危矣。”来遂下郡覆谳，以诰卒并释
之。在衡三年报政，遂上疏引疾致仕。前后居官廉甚，
所入俸悉以周恤故旧。常言：“吾每从一箑一履调御，
此心视一切真土苴也。”里居时，每旱暵有祈，霖雨有
祷，必断除荤茹，竭诚为众请命。归田里数十年，乡邑
赖以无歉。著《衡州府志》《会心编》《澹台祠讲章》及《遗稿》
一卷。